Mangidam Bigi Salak
PARUT bini Palui sasain sahari sasain
baganal, kada karasaan sudah baumur 2
bulan labih. Malihat bininya pina uyuh
batianan nang ada ini, Palui pina jimak
di rumah manjagai. Rancak banar nang
bini ruak-ruak handak muak.
“Kanapa umanya, masih hajakah pina kada
nyaman rasa?” ujar Palui manakuni bininya.
“Ulun rasa handak marasai salak abahnya
ai,” ujar nang bini pina baungah.
“Ikam mangidam salak kah? ayuja kaena
aku mancariakan,” ujar Palui bagagas
handak mancari buah salak.
Kada lawas Palui tulak ka pasar mancari
buah salak nang dihandaki bininya.
Tabarungan di tangah jalan Palui tatamu
lawan Garbus wan Tulamak.
“Handak ka mana ikam Lui, pina bagasakan
banar?” ujar Tulamak. “Aku handak ka
pasar manukar salak nah, biniku mangidam
biginya,” jawab Palui.
“Amun manurut aku ikam ka rumah Tukacil
haja, inya ada bakabun salak, baik
maminta haja,” ujar Garbus mamadahi.
“Bujurkah Tukacil ada bakabun salak,
amun kaya itu aku ka rumahnya nah,
tarima kasihlah buhannya,” ujar Palui
langsung mangincang ka rumah Tukacil.
“Cil, aku minta tolongi nah, biniku
mangidam bigi salak, kawakah minta
sabigi haja?” ujar Palui manakuni
Tukacil
“Ambil haja, ayu ja mudahan bini ikam
ampih mauk jua,” ujar Tukacil. “Kasian
jua ikam amun bini mangidam, kalu kada
dibari.”
Limbah dapat buah salak Palui langsung
mangunyur bulik ka rumahnya, Bininya
pas rahatan pina gagaruak.
“Ni umanya, bigi salaknya, handak ikam
taguk atawa dimamah?” ujar Palui maunjuk
ka bigi salak
“Pian ni talalu abahnya ai, baapa ulun
disuruh managuk bigi salak nangitu,
ulun bujurai handak bigi salak,
tapi...lain bigi salak nangini, bigi
salak ini karas, ulun handak yang talamah”
ujar nang bini pina sarik-sarik tarus
“Limbah pang bigi salak napa nang lamah?”
ujar Palui kada paham
“Cariakan pian bigi salak nang lamah,
amun kadada nang mahirip ja ulun hakunai,”
ujar nang bini pina balamah
Lawas palui bapikir, napa nang dihandaki
bininya. Kada lawas inya lihum tatawa
sambil mamaraki nang bini.
“Sabar umanya ai, kaena malam haja
kucariakan,” ujar Palui paham kahandak
nang bini.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn